b'\n_START_ARTICLE_\nPadova (pokrajina)\n_START_SECTION_\nZgodovinske zanimivosti\n_START_PARAGRAPH_\nMestna komuna Padova je bila najhuj\xc5\xa1i nasprotnik dinastije, ki je v srednjem veku gospodovala ve\xc4\x8dini dana\xc5\xa1nje Bene\xc4\x8dije: to so bili Ezzelini ali Ecelini [edzel\xc3\xacni, e\xc4\x8del\xc3\xacni]. Verjetno so bili potomci germanskega voj\xc5\xa1\xc4\x8daka, ki je leta 1036 spremljal Konrada II. v Pavio. Do leta 1199 so imeli sede\xc5\xbe v kraju Onara (danes v ob\xc4\x8dini Tombolo). Najbolj znan med njimi je gotovo Ezzelino III. Grozni, ki je - med drugim - v istem dnevu baje dal pobiti kar 10.000 padovancev. Omembe vreden je pa tudi njegov o\xc4\x8de Ezzelino II., znan s pridevkom menih, ker je pre\xc5\xbeivel zadnja leta v samostanu. Bil je poro\xc4\x8den \xc5\xa1tirikrat in pre\xc5\xbeivelo ga je kar deset otrok. Tudi njegova h\xc4\x8di Cunizza [kun\xc3\xacca], sestra Ezzelina Groznega, se je poro\xc4\x8dila petkrat in si tudi izven zakona pridobila vzdevek Venerina h\xc4\x8di, a v zrelih letih se je predala izklju\xc4\x8dno religiji in spokornosti. Dante Alighieri, ki jo je osebno poznal, jo je postavil v raj. Pri osemdesetem letu starosti se je zatekla v samostan in ni znano leto njene smrti.'